Rytis Zemkauskas

Rytis Zemkauskas (g. 1969 m. spalio 28 d.) – televizijos žurnalistas, laidų vedėjas bei prodiuseris, filmų garsintojas, rašytojas.

Biografija 
1993 m. baigė Vilniaus universitetą.

Nuo 1994 m. pradėjo dirbti Lietuvos televizijos Kauno redakcijoje, kūrė laidas „Septintasis kontinentas“ (1994 m.), „Atsargiai – reklama!“ ir „Septynios Kauno dienos“ (1995 m.).

1996 m. perėjo į LNK televiziją, kur iki 1997 m. buvo vienas laidos „Ryto ratas“ vedėjų ir redaktorių, vėliau kūrė ir vedė laidas „Lankos“ (iki 2000 m.) bei „Snobo kinas“ (iki 2009 m.). LNK televizijoje taip pat kūrė scenarijus specialiems LNK televizijos projektams (iki 2010 m.), laidoms „Frontas“ (2002–2003), „Dviračio kabaretas“ (2004–2005), „Dviračio žynios“ (2003–2006), „Dviračio žvaigždė“ (2011 m.).

Nuo 2010 m. rugsėjo mėnesio vedė ir kūrė televizijos kanalo TV1 laidas „Pasivaikščiojimai“ ir „Alchemija“. Siekdami, kad Lietuvos kultūros reiškiniai būtų matomi kuo platesnei auditorijai, laidos kūrėjai sukūrė interneto svetainę „www.alchemija.tv“, kurioje kaupiamas laidų archyvas. 2013 m. pabaigoje išleido knygą „Pasivaikščiojimai“, kur publikuojami 20 laidų pokalbiai.

Nuo 2015 m. rugsėjo į TV eterį sugrįžo R. Zemkausko kurtas „Mano kiemo“ 7 serijų ciklas, jį rodė Info TV kanalas.  2015 m. lapkritį to pačio Info TV kanalo eteryje debiutavo dvi R. Zemkausko laidos "Vakarų efektas" ir "Panikos kambarys".

Nuo 1990 m. verčia ir garsina televizijos ir kino filmus, rašo straipsnius į spaudą ir interneto tinklalapius.

Radijo stotyje „Ultra vires“ kūrė ir vedė laidas „Vidudienis su LNK“ (1996–1997 m.), „Dovanų karalius“ (1997 m.).

2017 m. birželio 7 d. kanalo „LRT Kultūra“ eteryje pradėta rodyti R. Zemkausko kuriama laida apie Lietuvos mokslą "Projektas PI". 2019 m. kovą per „LRT Plius“ kanalą buvo rodytas dar vienas R. Zemkausko projektas – laida „Mokytojų kambarys“.

Dokumentiniai filmai 
R. Zemkauskas 2009 metais parašė scenarijų Gražinos Sviderskytės režisuotam dokumentiniam filmui „Pačios keisčiausios sąjungos istorija“. Tai – pirmasis dokumentinis filmas apie Europos Sąjungos istoriją. Filmas pasirodė anglų ir lietuvių kalbomis, jo užsakovas Europos Komisija.

Taip pat R. Zemkauskas yra sukūrė arba parašė scenarijų šiems dokumentiniams filmams: 

2001 m. „Džiazas žmonėms“ (autorius, prodiuseris)
2002 m. „Muzika, žingsnis, mintis, jausmas“ (autorius, prodiuseris)
2002 m. „Sigitas Geda. Žiema Stokholme“ (autorius, prodiuseris)
2003 m. „Džiazo dvasia“ (scenarijaus autorius, prodiuseris)
2005 m. „Stichijos“ (autorius, režisierius)
2007 m. „El Festival“ (autorius, režisierius)

Literatūrinė kūryba 

Žurnalistika, interviu:

 2013 m. „Pasivaikščiojimai“ – pokalbiai iš laidų „Pasivaikščiojimai“.
 2015 m. „Tekstai keliaujantiems autobusais ir troleibusais“ – publicistinių tekstų, publikuotų žurnaluose „IQ“ ir „Intelligent Life“, rinkinys.
 2016 m. „Bus geriau“ – pokalbiai su Vytautu Landsbergiu.

Poezija:

 1996 m. poezijos knyga internete www.silkverpis.lt

Yra parašęs visą eilę eilėraščių ir prozos knygelių vaikams, tarp kurių:
 1993 m. „Begemotija“ (proza)
 1995 m. „Ežys ir echidna“
 1996 m. „Iš seno lagamino“
 1997 m. „Apie orus“
 1997 m. „Rastinukai“
 1997 m. „Sesutės sagutės“

Įvertinimai 
 1997 m. Lietuvos žurnalistų sąjungos Kauno apskrities valdybos apdovanotas kaip „Geriausias jaunasis žurnalistas“;
 1998 m. laida „Lankos“ apdovanota LR Kultūros ministerijos premija „Už aktualiausius ir ryškiausius publicistinius kūrinius kultūros temomis“;
 1999 m. telemaratone „Ad rem“ TV profesionalų ir kritikų „Lankos“ pripažinta geriausia metų kultūrinės publicistikos laida; 
 2011 m. „Alchemija“ apdovanota „Pragiedrulių“ premija, kaip geriausia 2010 m. kultūros laida. 
 2022 m. 2-ojo laipsnio Santakos garbės ženklas

Šaltiniai

Nuorodos 
 Šilkverpis
 „Alchemija“ ir „Pasivaikščiojimai“ internete
 R. Zemkausko straipsniai „Alfa.lt“ svetainėje

Lietuvos žurnalistai
Lietuvos laidų vedėjai